# Notat til endring i oppbygning av bachelorprogrammet for Statsvitenskap

Fagutvalget har fått tilbakemeldinger fra førsteårsstudenter at de første semesteret på bachelor i Statsvitenskap kan være utfordrende. Overgangen fra videregående skole til høyere utdanning er ganske brå, og den nåværende oppbygningen av bachelor-programmet gjør ikke denne overgangen noe enklere. Dette er spesielt fordi man i det første semesteret skal gjennomføre 30/90 studiepoeng i fordypningsgruppen i Statsvitenskap. Siden dette er 1/3 av karakterene som blir vurdert hvis du ønsker å ta en mastergrad ved instituttet, blir det veldig utslagsgivende for studentenes mulighet til å komme seg inn på master-studiet og øker muligheten for at studenter må ta opp eksamener for å forbedre karakterer hvis de har en dårlig start på studiet.

Et annet problem med dagens oppbygning er at emnene EXPHIL og EXFAC kommer i 2. og 3. semester. Disse er innføringsemner som skal gi studentene grunnleggende kunnskap og ferdigheter som skal hjelpe de videre i studieløpet, og derfor bør gjennomføres så tidlig som mulig.

Et siste moment som må inkluderes er også at det krever store ressurser fra instituttet å avholde eksamener i de fire innføringsemnene STV1100, STV1200, STV1300 og STV1400. Sånn oppbygningen for bachelorprogrammet er nå arrangeres tre av disse på høstsemesteret, og bare én av de på vårsemesteret. Hvis man flyttet ett av emnene fra høsten til våren, vil man få en bedre fordeling med to hvert semester.

Vi ser det derfor som hensiktsmessig at programrådet diskuterer mulige endringer i oppbygningen av bachelorstudiet. Vi ser for oss tre mulige nye modeller:

1. EXPHIL flyttes til 1. semester, STV110 flyttes til 2. semester, EXFAC flyttes til 3. semester
2. EXFAC flyttes til 1. semester, STV1100 flyttes til 2. semester
3. EXPHIL flyttes til 1. semester, STV1100 flyttes til 3. semester.

De to første alternativene vil sørge for at studentene tar EXPHIL/EXFAC allerede i første semester, og sørger for at man har to innføringsfag på våren og to på høsten. Det tredje alternativet sørger for at studentene har både EXPHIL og EXFAC tidlig i studieløpet, men det innebærer fortsatt at tre av de fire innføringsemnene avholdes på høsten.